HR Službeni list Europske unije L 171/131

PROVEDBENA UREDBA KOMISIJE (EU) 2017/1186

оd 3. srpnja 2017.

o oduzimanju odobrenja za aktivnu tvar repelenti životinjskog ili biljnog podrijetla koji odbijaju mirisom/sirovo tal ulje, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i o izmjeni Provedbene uredbe Komisije (EU) br. 540/2011

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno drugu mogućnost iz njezina članka 21. stavka 3. i njezin članak 78. stavak 2.,

budući da:

(1) Direktivom Komisije 2008/127/EZ (2) repelenti životinjskog ili biljnog podrijetla koji odbijaju mirisom/sirovo tal ulje uvršteni su u Prilog I. Direktivi Vijeća 91/414/EEZ (3) kao aktivna tvar. Provedbenom uredbom Komisije (EU) br. 637/2012 (4) zahtijeva se da predmetne države članice osiguraju da podnositelji zahtjeva na čiji su zahtjev repelenti životinjskog ili biljnog podrijetla koji odbijaju mirisom/sirovo tal ulje uvršteni dostave dodatne potvrdne informacije o jednakovrijednosti specifikacija tehničkog materijala kako je komercijalno proizveden i specifikacija materijala za ispitivanje koji se koristi u dokumentaciji o toksičnosti do 1. svibnja 2013., te o toksikološkom profilu tvari do 31. svibnja 2014.

(2) Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (5).

(3) U skladu s obvezom dostavljanja dodatnih informacija iz uvodne izjave 1., podnositelj zahtjeva dostavio je te informacije u travnju 2013. Grčkoj, državi članici izvjestiteljici.

(4) Grčka je ocijenila informacije koje je dostavio podnositelj zahtjeva te određene dodatne informacije povezane s prvotnim zahtjevom koje su dostavljene tijekom postupka evaluacije. Svoju je ocjenu u obliku dopuna nacrtu izvješća o ocjeni dostavila drugim državama članicama, Komisiji i Europskoj agenciji za sigurnost hrane, u daljnjem tekstu „Agencija”, u studenome 2014. i studenome 2015.

(5) Provedeno je savjetovanje s državama članicama, podnositeljem zahtjeva i Agencijom te se od njih zatražilo da dostave primjedbe o ocjeni države članice izvjestiteljice. Agencija je 27. ožujka 2015. objavila tehničko izvješće u kojem su sažeti rezultati tog savjetovanja o sirovom tal ulju (6).

(6) S obzirom na informacije koje je dostavio podnositelj zahtjeva, evaluaciju tih informacija koju je provela država članica izvjestiteljica i primjedbe o ocjeni koje su dostavile države članice i Agencija, Komisija smatra da potvrdne informacije nisu dovoljne da bi se donio zaključak o jednakovrijednosti specifikacija tehničkog materijala kako je komercijalno proizveden i specifikacija materijala za ispitivanje koji se koristi u dokumentaciji o toksičnosti niti da bi se donio zaključak o toksikološkom profilu tvari.

(7) Komisija je pozvala podnositelja zahtjeva da dostavi primjedbe o stavu Komisije.

(8) Međutim, unatoč argumentima koje je iznio podnositelj zahtjeva, Komisija je zaključila da su dostavljene informacije nepotpune i da se na temelju njih ne može donijeti zaključak o jednakovrijednosti specifikacija tehničkog materijala kako je komercijalno proizveden i specifikacija materijala za ispitivanje koji se koristi u dokumentaciji o toksičnosti niti da bi se donio zaključak o toksikološkom profilu tvari.

(9) Sukladno tome, primjereno je oduzeti odobrenje za tu aktivnu tvar.

(10) Prilog Provedbenoj uredbi (EU) br. 540/2011 trebalo bi stoga na odgovarajući način izmijeniti.

(11) Državama članicama trebalo bi omogućiti dovoljno vremena za oduzimanje odobrenja za sredstva za zaštitu bilja koja sadržavaju tu aktivnu tvar.

(12) U slučaju sredstava za zaštitu bilja koja sadržavaju tu aktivnu tvar, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije 24. listopada 2018.

(13) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Oduzimanje odobrenja

Odobrenje za aktivnu tvar repelenti životinjskog ili biljnog podrijetla koji odbijaju mirisom/sirovo tal ulje oduzima se.

Članak 2.

Izmjene Provedbene uredbe (EU) br. 540/2011

U dijelu A Priloga Provedbenoj uredbi (EU) br. 540/2011 briše se unos 250., repelenti životinjskog ili biljnog podrijetla koji odbijaju mirisom/sirovo tal ulje.

Članak 3.

Prijelazne mjere

Države članice oduzimaju odobrenja za sredstva za zaštitu bilja koja kao aktivnu tvar sadržavaju repelente životinjskog ili biljnog podrijetla koji odbijaju mirisom/sirovo tal ulje do 24. listopada 2017.

Članak 4.

Razdoblje odgode

Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 24. listopada 2018.

Članak 5.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 3. srpnja 2017. Za Komisiju Predsjednik Jean-Claude JUNCKER

(1) SL L 309, 24.11.2009., str. 1.

(2) Direktiva Komisije 2008/127/EZ od 18. prosinca 2008. o izmjeni Direktive Vijeća 91/414/EEZ radi uvrštavanja nekoliko aktivnih tvari (SL L 344, 20.12.2008., str. 89.)

(3) Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

(4) Provedbena uredba Komisije (EU) br. 637/2012 od 13. srpnja 2012. o izmjeni Provedbene uredbe (EU) br. 540/2011 u pogledu uvjeta za odobrenje aktivnih tvari željezovog sulfata, repelenata životinjskog ili biljnog podrijetla koji odbijaju mirisom/sirovog tal ulja i repelenata životinjskog ili biljnog podrijetla koji odbijaju mirisom/smole tal ulja (SL L 186, 14.7.2012., str. 20.).

(5) Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

(6) EFSA (Europska agencija za sigurnost hrane), 2015. Technical report on the outcome of the consultation with Member States, the applicant and EFSA on the pesticide risk assessment of confirmatory data for tall oil crude (Tehničko izvješće o rezultatima savjetovanja s državama članicama, podnositeljem zahtjeva i EFSA-om o ocjeni rizika od pesticida za potvrdne podatke za sirovo tal ulje). EFSA, povezana publikacija 2015:EN-781., str. 14.